Sascha Faxe (ALT), 2023-04-28:
Tak for ordet, formand.
Jeg er gammel nok til at kunne huske 1980'erne, hvor vi havde en enorm fattigdom, og jeg lægger også mærke til, at der sidder nogle unge mennesker deroppe på tilhørerrækkerne og vinker – hvor er det fedt, at I er her.
For jeg tænker egentlig, at der er mange derude, der kan synes, at det her er enormt teknisk.
Hvad er det, vi snakker om?
Hvad er fattigdom for en størrelse?
Det blev for mig et billede på den fattigdom, vi havde.
Så når vi står her i dag og snakker om inflationshjælp, er det for os i Alternativet enormt vigtigt, at vi har været med til det, for det er den fattigdom, vi gerne vil være med til at forebygge, så andre ikke skal spise kattemad, eller hvad det måtte være.
Men det var i hvert fald bare nemt for mig at forstå dengang.
Det vil jeg ikke gå så meget mere ind i, for jeg synes egentlig, at SF's ordfører har gjort det ret klart, hvad problemet er, vi er landet i med den her udlægning af, at vi nu tager nogle af de penge og flytter dem videre – altså, så det reelt set bliver 80 mio. kr., der ryger i de offentlige kasser.
Så jeg vil mere gå over i at uddybe det, som hr. Pelle Dragsted åbnede op for, altså at sige: Hvad er det egentlig, der er på spil?
For når jeg betaler min husleje, går ca. 20 pct. af den til Landsbyggefonden.
Det er, fordi den bolig, jeg bor i, blev bygget i 1980'erne, og som det er blevet sagt, blev der optaget meget, meget dyre lån dengang, og det samme beløb fortsætter de facto ind i evigheden som det, vi putter i Landsbyggefonden.
Nu er vi nået ned på, at det er omkring 20 pct.; da jeg flyttede ind for 8 år siden, var det ca. 23 pct. – jeg har ikke de konkrete tal med decimaler osv.
Det er ret meget at putte ind hver måned i en fælles kasse, men jeg bor alment, fordi jeg synes, det er en supergod idé.
Jeg synes, det er rigtig dejligt, at vi er fælles om at tage det sociale ansvar, der ligger i at hjælpe hinanden på kryds og tværs i det her.
Når man så bor i sin ejerbolig eller i en andelsforening, sparer man også op, og det gør man nogle gange på en bankkonto, fordi man også har et tag, der skal repareres, skal have nye vinduer, er nødt til at lave noget klimasikring osv.
Det kan man også gøre ved at låne i sin friværdi f.eks. – den mulighed er der jo også; det er også en form for boligopsparing.
Og det er jo blevet sagt før og måske med sådan lidt voldsomme termer: Hvad ville man sige, hvis vi begyndte at tage pengene fra de private boligejeres boligopsparing på den måde?
Det har jo ingen gang på jord – det kunne vi aldrig finde på.
Altså, det skal vi ikke; det er ikke der, vi skal ud.
Men det er mere for at sætte det i perspektiv.
Det er faktisk det, vi gør, når vi tager penge fra Landsbyggefonden og bruger til noget andet.
Det vil sige, at de går fra de her tage, de går fra de der jernbanesveller, der skal skiftes i det fantastiske boligområde, jeg bor i, som ikke har været sat i stand i over 40 år, fordi vi gør det her.
Så det er en del af det.
Det gør vi gerne – os, der bor alment.
Og vi har også fra Alternativets side valgt at sige, at det gør vi også gerne i den her sammenhæng.
Der er mange andre sammenhænge, hvor vi meget klart har sagt fra over for det, men det gør vi gerne her.
Men det er vigtigt for os også at sige, at pengene altså ikke skal gå ind i det offentlige.
Så det kunne vi også godt tænke os at arbejde videre med i udvalget, og som det ligger nu, kunne vi godt tænke os at sige, at der altså ligger noget arbejde, før vi er i mål med det her.